Diari Oficial de la Generalitat Valenciana


Sumari del DOGV 8435, del 30-11-2018 (2018/11963)

DECRET 214/2018, de 23 de novembre, del Consell pel qual es declara com a zona especial de conservació el Lloc d'Importància Comunitària Serra d'en Galceran (ES5223055) i s'aprova la seua norma de gestió i de la Zona d'Especial Protecció per a les Aus Planiols-Benasques (ES0000445).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/11/23/214/dof/vci/html**

### Dades del document

Número de DOGV
:   8435

Data del DOGV
:   30-11-2018

Secció del DOGV
:   I. DISPOSICIONS GENERALS

Número del document
:   2018/11891


Data del document
:   23-11-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * protecció de la fauna
    * legislació
    * muntanya protegida

DECRET 214/2018, de 23 de novembre, del Consell pel qual es declara com a zona especial de conservació el Lloc d'Importància Comunitària Serra d'en Galceran (ES5223055) i s'aprova la seua norma de gestió i de la Zona d'Especial Protecció per a les Aus Planiols-Benasques (ES0000445). [2018/11717]  
PREÀMBUL  
  
Natura 2000 és una xarxa ecològica europea a la qual han de contribuir tots els estats membres de la Unió Europea amb l'aportació dels espais que presenten mostres importants dels hàbitats naturals i hàbitats d'espècies que han estat considerats rellevants, en un context europeu, per diverses raons. L'objectiu final de la Xarxa Natura 2000 és contribuir al fet que tals mostres de la biodiversitat aconseguisquen o mantinguen un estat de conservació favorable en tot el territori de la Unió. Els espais que conformen aquesta xarxa són les zones especials de protecció per a les aus (ZEPAS), els llocs d'importància comunitària (LIC) i les zones especials de conservació (ZEC).  
El Consell, en l'acord de 10 de juliol de 2001, va aprovar la llista i la delimitació dels llocs d'importància comunitària (LIC) que havien de ser proposats a la Comissió Europea com a contribució a la constitució de la Xarxa Ecològica Europea Natura 2000, creada per la Directiva 92/43/CEE, del Consell, de 21 de maig de 1992, relativa a la conservació dels hàbitats naturals i de la fauna i flora silvestres. Aquesta llista incloïa l'espai Serra d'en Galceran (ES5223055). La inclusió d'aquest espai en la Xarxa Natura 2000 es va veure confirmada posteriorment amb la Decisió de la Comissió Europea de 19 de juliol de 2006, per la qual s'adopta, de conformitat amb la Directiva 92/43/CEE del Consell, la llista de llocs d'importància comunitària de la regió biogeogràfica mediterrània [notificada amb el número C (2006) 3261].  
Posteriorment, l'Acord de 5 de juny de 2009, del Consell, d'ampliació de la Xarxa de Zones d'Especial Protecció per a les Aus (ZEPA) de la Comunitat Valenciana va declarar com a zona d'especial protecció per a les aus (ZEPA) l'espai Planiols-Benasques (ES0000445) de conformitat amb el que s'estableix en la Directiva 79/409/CEE, relativa a la conservació de les aus silvestres, hui substituïda per la versió codificada, això és, per la Directiva 2009/147/CE, del Parlament i del Consell, de 30 de novembre de 2009, relativa a la conservació de les aus silvestres (versió codificada).  
L'esmentat Lloc d'importància comunitària ha de ser declarat ara com a zona especial de conservació (ZEC), de conformitat amb el que s'estableix en l'article 4.4 de la Directiva 92/43/CEE i en l'article 42.3 de la Llei bàsica estatal 42/2007, de 13 de desembre, del patrimoni natural i de la biodiversitat, així com en l'article 29.bis.4 de la Llei 11/1994, de 27 de desembre, d'espais naturals protegits de la Comunitat Valenciana. Aquesta declaració ha d'anar acompanyada de l'aprovació de les mesures de conservació que calguen per a respondre a les exigències ecològiques dels hàbitats i les espècies que van motivar la inclusió d'aquests llocs en la Xarxa Natura 2000, perquè així s'ha establert en l'article 6.1 de la Directiva 92/43/CEE. D'igual manera, la Directiva d'aus silvestres també exigeix que en les ZEPA s'establisquen mesures de conservació dels hàbitats de les espècies que han motivat la declaració a fi de procurar la supervivència i la reproducció. Ambdues exigències han estat recollides en la legislació estatal, en concret en els articles 42.3 i 45.1 de la Llei 42/2007 i també en la legislació autonòmica, això és, en els articles 14 quater 1.a i 29 bis.4 de la nostra Llei 11/1994, de 27 de desembre. Del que hi ha establert en la Llei 11/1994 es desprèn que aquestes mesures de conservació han de contindre's en les denominades «Normes de gestió», les quals són equivalents als «plans o instruments de gestió» esmentats en l'article 45.1 de la Llei 42/2007. Aquestes normes de gestió han de recollir també les mesures necessàries per a evitar la deterioració dels hàbitats i les alteracions de les espècies que van motivar la inclusió en la Xarxa Natura 2000 d'aquests espais.  
  
Amb la finalitat de donar acompliment als requisits legals indicats, la Generalitat va procedir a confeccionar la norma de gestió que ha de regir en els espais anteriorment esmentats, la qual es va sotmetre als tràmits procedimentals previstos en la normativa d'aplicació, entre els quals hi ha l'exposició pública (que es va substanciar mitjançant un anunci publicat en el Diari Oficial de la Generalitat Valenciana número 7222, 26.02.2014) i l'audiència a les persones interessades. No obstant això, i en el transcurs de la tramitació administrativa posterior a aquests tràmits, l'Advocacia General de la Generalitat va realitzar observacions en relació amb l'Acord de la Comissió d'Avaluació Ambiental de 19 de setembre de 2013, en el qual s'havia considerat la no-necessitat de sotmetre la norma de gestió a la qual es refereix aquest decret al tràmit d'avaluació ambiental estratègica. D'acord amb aquest pronunciament jurídic, la mateixa Comissió d'Avaluació Ambiental va procedir a adoptar un nou acord, datat el 30 d'abril de 2015, en el qual es deixava sense efecte l'anterior i s'emetia document d'abast de l'estudi territorial i estratègic de la norma de gestió, el qual es va exposar novament al públic amb la finalitat de completar la tramitació prevista per a l'emissió de la corresponent declaració ambiental estratègica.  
Aquest decret procedeix, doncs, a declarar com a ZEC el LIC esmentat i a aprovar la norma de gestió que regirà en aquest espai així com en la ZEPA indicada. Aquesta norma de gestió s'ha dissenyat tenint en compte les exigències que respecte al seu contingut s'estableixen tant en la Llei 42/2007 (article 45.1) com en la Llei 11/1994 (article 47 ter).  
Aquesta disposició està inclosa en el Pla normatiu de l'Administració de la Generalitat per a 2018.  
Per tot això, complits els tràmits procedimentals previstos en l'article 43 de la Llei 5/1983, de 30 de desembre,de la Generalitat, del Consell, a proposta de la consellera d'Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana, el Consell, prèvia deliberació, en la reunió del 23 de novembre de 2018,  
  
  
DECRETE  
  
Article 1. Objecte  
L'objecte d'aquest decret és declarar com a zona especial de conservació (ZEC) el Lloc d'Importància Comunitària Serra d'en Galceran (ES5223055) i aprovar la norma de gestió que regirà en aquest espai, així com en la Zona d'Especial Protecció per a les Aus (ZEPA) Planiols-Benasques (ES0000445).  
  
Article 2. Declaració de la zona especial de conservació, àmbit territorial i valors que motiven la seua declaració  
1. Es declara com a zona especial de conservació el Lloc d'Importància Comunitària Serra d'en Galceran (ES5223055), la delimitació de la qual es descriu de forma cartogràfica en l'annex I.  
2. Els hàbitats naturals d'interès comunitari i les espècies d'interès comunitari que motiven la declaració s'especifiquen en l'annex II d'aquest decret, que conté la fitxa descriptiva de la zona especial de conservació.  
  
Article 3. Norma de gestió  
1. S'aprova la norma de gestió, que figura en l'annex III, de la Zona Especial de Conservació Serra d'en Galceran (ES5223055) i de la Zona d'Especial protecció per a les Aus Planiols-Benasques (ES0000445).  
  
2. L'àmbit territorial de l'esmentada norma de gestió coincideix amb la ZEC i la ZEPA indicades. Posteriorment podran delimitar-se, si es considera convenient i mitjançant modificació d'aquest decret, àrees de connectivitat.  
3. La vigència de l'esmentada norma de gestió és indefinida, sense perjudici que puga ser revisada en qualsevol moment en funció del compliment dels objectius de conservació establerts en aquestes.  
4. De conformitat amb l'indicat en l'article 47 quater de la Llei 11/1994, de 27 de desembre, d'espais naturals protegits de la Comunitat Valenciana, la norma de gestió és vinculant tant per a les administracions públiques com per als particulars, i preval sobre el planejament territorial i urbanístic i sobre qualsevol altre instrument sectorial d'ordenació o gestió de recursos naturals.  
5. El règim d'infraccions i sancions relatiu a l'incompliment de les normes d'aplicació directa i el règim d'avaluació de repercussions establerts en la norma de gestió serà l'establert en la següent normativa:  
- Llei 42/2007, de 13 de desembre, del patrimoni natural i de la biodiversitat  
- Llei 21/2013, de 9 de desembre, d'avaluació ambiental  
- Llei 11/1994, de 27 de desembre, de la Generalitat, d'espais naturals protegits de la Comunitat Valenciana  
- Llei 2/1989, de 3 de març, de la Generalitat, d'impacte ambiental.  
  
Article 4. Règim de responsabilitat ambiental  
El règim de responsabilitat ambiental pels danys generats pels subjectes responsables a les espècies i els hàbitats que han motivat la declaració de la ZEC i la ZEPA serà l'establert en la Llei 26/2007, de 23 d'octubre, de responsabilitat mediambiental, sense perjudici de l'aplicació, si escau, de les disposicions contingudes en la Llei 42/2007, de 13 de desembre, del patrimoni natural i de la biodiversitat, la Llei 11/1994, de 27 de desembre, d'espais naturals protegits de la Comunitat Valenciana, en la Llei 21/2013, de 9 de desembre, d'avaluació ambiental i en la Llei 2/1989, de 3 de març, de la Generalitat, d'impacte ambiental.  
  
  
DISPOSICIONS ADDICIONALS  
  
Primera. Comunicació a la Comissió Europea  
La conselleria competent en matèria de medi ambient donarà compte de l'aprovació d'aquest decret al Ministeri per a la Transició Ecològica a l'efecte de la seua comunicació a la Comissió Europea, de conformitat amb el que estableix l'article 45 de la Llei 42/2007, de 13 de desembre, de patrimoni natural i de la biodiversitat.  
  
Segona. Disponibilitat del document tècnic informatiu i justificatiu de la norma de gestió  
El document tècnic informatiu i justificatiu de la norma de gestió es trobarà disponible, per a consultar-lo, en la pàgina web de la conselleria competent en matèria de medi ambient.  
  
Tercera. Previsions respecte a la contaminació de sòls  
En tot l'àmbit territorial de la ZEC i la ZEPA que són objecte d'aquest decret, serà objectiu prioritari la protecció dels ecosistemes a l'efecte de l'aplicació del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
  
Quarta. Seguiment dels riscos avaluats respecte de l'aeroport de Castelló  
En el termini d'un any de la implementació de la norma de gestió de la Zona d'Especial Protecció per a les Aus Planiols-Benasques, la conselleria competent en matèria de la Xarxa Natura 2000 analitzarà la compatibilitat de l'evolució de les aus en relació amb els terrenys i les instal·lacions de l'aeroport de Castelló, així com de l'efectivitat de les mesures contingudes en l'esmentada norma de gestió.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà del dia de publicació en el Diari Oficial de la Generalitat Valenciana.  
  
València, 23 de novembre de 2018  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI